Միջազգային իրավունքի նորմերին Կոսովոյի անկախության միակողմանի հռչակման համապատասխանության վերաբերյալ ՄԱԿ-ի Արդարադատության միջազգային դատարանի խորհրդատվական կարծիքը հրապարակվելուց հետո նոր թափով վերսկսվեցին հակամարտությունների կարգավորման վերաբերյալ բանավեճերը միջազգային իրավունքի շրջանակում: Հատուկ նշանակություն է ստացել Կոսովոյի կարգավիճակի որոշման գործընթացը, որի ընթացքի, հանգուցային պահերի, օրինաչափությունների և արդյունքների վերլուծությունը ցույց է տալիս, որ այդ օրինաչափությունները կարևոր նշանակություն ունեն ոչ միայն Կոսովոյի, այլև մյուս հակամարտությունների կարգավորման տեսակետից: Մասնավորապես, Կոսովոյի կարգավիճակի որոշման գործընթացն ակներևորեն ցույց է տալիս, որ հակամարտությունների կարգավորման կարևորագույն և առաջնահերթ խնդիրը ինքնորոշվող կողմի կարգավիճակի որոշումն է, իսկ կարգավորման փուլերին հակամարտության բոլոր կողմերի մասնակցությունը անհրաժեշտ պայման է այդ գործընթացի հաջող ավարտի համար: